Mette Thiesen (DF), 2023-11-03:
Tusind tak.
Hvad man tænker og tror derhjemme, må man selv om.
Men når islam får magt, forsvinder friheden, ligestillingen mellem kønnene og demokratiet, og så kommer antisemitismen.
Det ved alle, der bare har gidet sætte sig en lille smule ind i tingene.
Igennem de sidste 40 år har der været ført en fuldstændig forfejlet udlændingepolitik, der har gjort stor skade på Danmark.
Alt for mange politikere herinde i det danske Folketing har smidt om sig med danske statsborgerskaber til en hel masse mennesker, som aldrig nogen sinde burde have haft det.
Danskerne lider under konsekvenserne hver eneste dag.
Vi ser eksempler på mennesker, som har fået tildelt dansk statsborgerskab af naive politikere, og som på gader og stræder går og billiger terror og giver udtryk for antisemitisme.
Det er frygteligt, hvad det er, vi er nået til.
Her for ganske kort tid siden stod der oppe på tilhørerpladserne, som jeg sagde før, nogle mennesker, som burde rejse hjem.
De stod der med et palæstinensisk flag.
Der stod også en del af venstrefløjens nyttige idioter deroppe med et flag og afbrød Folketingets arbejde.
Den indfødsretspolitik, der har været ført igennem mange år, er udelukkende udtryk for politisk dovenskab.
Det er simpelt hen, fordi man ikke gider at sætte sig ind i, hvem de mennesker, man tildeler statsborgerskab, er.
Vi har set eksempler på, at der er fuldstændig rod ovre i ministeriet.
Man har simpelt hen ikke styr på de helt grundlæggende regler, der er.
Så vi kommer til at stille nogle spørgsmål i den konkrete sag, altså i forhold til at vi er ret overbeviste om, at der er en på det her lovforslag, som er dømt for vold, og vi kommer også til at stille spørgsmål, i forhold til at der højst sandsynligt er en på det her lovforslag, som billiger terror, for vi vil gøre alt, hvad vi overhovedet kan, for at sikre, at de her mennesker ikke får dansk statsborgerskab.
Generelt set
vil vi i hvert fald opfordre til, at Folketinget vågner op, og at man laver nogle andre regler for tildeling af indfødsret.
Det må være sådan, at vi går tilbage til det, der var intentionen i grundloven, altså at man stemmer om hver enkelt, og at man nøje finder ud af, hvem de her mennesker er.
Og så vil man helt automatisk gå fra, at vi skal sidde her med flere tusind uddelinger af statsborgerskaber, til, at det er ganske få hundreder.
Og i Dansk Folkeparti vil vi faktisk gerne have mulighed for at stemme ja til nogle, som vi mener vil gøre gavn for Danmark.
Der er helt sikkert både nogle amerikanere, nogle briter og nogle svenskere eller tyskere eller andre, som har boet her mange år og måske giftet sig med en dansker og bidrager aktivt osv.
Dem vil vi faktisk godt kunne stemme ja til.
Men fordi man er så politisk doven herinde på Christiansborg, kan vi faktisk ikke gøre det, og det er, fordi det hele er puljet sammen på et lovforslag og man simpelt hen ikke undersøger tingene godt nok.
Når Folketinget – i hvert fald undtagen Dansk Folkeparti – stemmer ja til det her lovforslag på et tidspunkt, stemmer man i blinde.
Det synes jeg faktisk er dybt foruroligende.
I Dansk Folkeparti stemmer vi nej, for vi vil simpelt hen ikke stemme i blinde.
Det er et stort ansvar, et ansvar, som det nuværende flertal herinde i Folketinget ikke er sig bevidst, for man stemmer jo igen og igen ja til statsborgerskab til mennesker, der ikke burde have det.
Samtidig er man ikke klar til at tage statsborgerskabet fra dem, man – forhåbentlig ved en fejl på grund af naivitet og dumhed, vil jeg sige – har givet dansk statsborgerskab, fordi man bl.a., som vi kunne høre før, holder fast i konventionerne som en eller anden form for vestlig sharia.
Dansk Folkeparti siger stop!
Vi skal have ryddet op i Danmark.
Det står Dansk Folkeparti for.
Tak for ordet.